Meta lancerer briller med indbygget skærm

Meta har netop trukket sløret af sin mest sci-fi-agtige gadget til dato: En Ray-Ban-brille med en indbygget farveskærm i høj opløsning. Det betyder, at du kan tjekke beskeder, tage videoopkald, få live-undertekster og endda se vejvisning – alt sammen uden at hive mobilen op af lommen.

Brillen, der officielt hedder Meta Ray-Ban Display, har et display i højre linse, som fungerer som en slags personlig heads-up-skærm. Kameraet på 12 megapixel lader dig både tage billeder og se et preview af motivet, inden du trykker på udløseren.

Styringen sker via et medfølgende armbånd, hvor du kan scrolle, klikke og snart også skrive beskeder ved hjælp af håndbevægelser. Batteritiden er op til seks timers blandet brug, men med det medfølgende opladeetui kan du presse den helt op til 30 timer.

Kan Meta Ray-Ban Display lokke dig til at udskifte din brille?

Prisen lander på 799 dollars (cirka 5.500 kroner), og både briller og armbånd fås i sort eller brun. Første salgsdag er 30. september i USA, hvor de kommer på hylderne hos blandt andre Best Buy og Ray-Ban-butikker.

Meta nøjedes dog ikke med én nyhed. De klassiske Ray-Ban Meta får også en opdatering med markant længere batterilevetid, 3K-videooptagelse og en ny “conversation focus”-funktion, der fremhæver stemmen fra den, du taler med – selv i støjende omgivelser.

Samtidig er der lanceret Oakley Meta Vanguard, målrettet sport og outdoor. De tåler både vand og støv, har integreret fitnessdata via Garmin og Strava og kan optage i slowmotion og time-lapse.

For forbrugere betyder det, at smartbriller ikke længere bare er en gimmick. Med indbygget skærm, kamera og AI-assistenter begynder de for alvor at ligne et realistisk alternativ til mobilen i hverdagen.

Meta lancerer briller med indbygget skærm